INFORMACIJA 
PAGEIDAUJANTIEMS GAUTI VALSTYBĖS REMIAMĄ KREDITĄ BŪSTUI PIRKTI, STATYTI AR REKONSTRUOTI
Valstybės remiami kreditai būstui pirkti, statyti ar rekonstruoti (toliau vadinama – įsigyti) teikiami asmenims (šeimoms), turintiems teisę į valstybės paramą būstui įsigyti pagal Lietuvos Respublikos valstybės paramos būstui įsigyti ar išsinuomoti bei daugiabučiams namams modernizuoti įstatymą ir Lietuvos Respublikos Vyriausybės nutarimu patvirtintą Valstybės remiamų būsto kreditų teikimo tvarkos aprašą. Kiekvienais metais lėšų limitas bankams pagal savivaldybes patvirtinamas Lietuvos Respublikos Finansų ministro įsakymu. 

Informuojame, kad pagal 2014 m. liepos 4 d. Lietuvos Respublikos socialinės apsaugos ir darbo ministerijos ministro įsakymą Nr. A1-358 „Dėl valstybės remiamų būsto kreditų limito 2014 metams paskirstymo bankams pagal savivaldybes patvirtinimo“ Kėdainių rajono savivaldybei nustatytas 2800 tūkst. Lt limitas. 

Mūsų rajone valstybės remiamus kreditus 2014 metais teikia AB „Swedbank“.
Asmenims (šeimoms), turintiems teisę į valstybės remiamus kreditus būstui įsigyti pagal Valstybės paramos būstui įsigyti ar išsinuomoti bei daugiabučiams namams modernizuoti įstatymą, valstybės parama teikiama mokant iš valstybės biudžeto lėšų būsto kredito draudimo įmokas ar jų dalį, teikiant subsidijas būsto kredito daliai padengti. Būsto paskolų gavėjai taip pat turi galimybę pasinaudoti Gyventojų pajamų mokesčio įstatymo lengvata, kuri leidžia iš apmokestinamųjų pajamų atimti patirtas išlaidas dėl sumokėtų palūkanų įsigyjant būstą.

TEISĖ GAUTI VALSTYBĖS REMIAMĄ BŪSTO KREDITĄ

Valstybės parama būstui įsigyti teikiama šeimoms, taip pat asmenims, įgijusiems visišką civilinį veiksnumą, turintiems nuolatinę gyvenamąją vietą Lietuvos Respublikoje, jeigu jų metinės (kalendorinių metų) pajamos ir turtas, apskaičiuoti Vyriausybės nustatyta tvarka, prieš valstybės paramos būstui įsigyti suteikimo metus neviršija šių dydžių: 

· asmens be šeimos grynosios metinės pajamos – 27500 Lt ir turtas – 40300 Lt;

 dviejų ar trijų asmenų šeimos grynosios metinės pajamos – 38500 Lt ir turtas – 81900 Lt;

 keturių ir penkių asmenų šeimos grynosios metinės pajamos – 46200Lt ir turtas–109200 Lt
 šešių ir daugiau asmenų šeimos grynosios pajamos vienam asmeniui – 7920 litų ir turtas vienam asmeniui – 26000 litų.
ir, jeigu jie įsigyja pirmąjį tinkamą būstą, t. y. jeigu šeimos ir asmenys Lietuvos Respublikos teritorijoje
 neturi ar neturėjo būsto nuosavybės teise arba

 turi ar turėjo nuosavybės (ar bendrosios nuosavybės) teise būstą, kurio naudingasis plotas, tenkantis vienam šeimos nariui (ar bendraturčių namų ūkio nariui), yra mažesnis kaip 14 kvadratinių metrų, arba turimas būstas, nepaisant jo naudingojo ploto, Nekilnojamojo turto kadastro duomenimis, iki prašymo suteikti valstybės paramą būstui įsigyti padavimo dienos yra nusidėvėjęs daugiau kaip 60 procentų ir šis būstas yra kaimo vietovėje, kurioje jo savininkas negyvena ir (ar) nedirba, arba

 Nekilnojamojo turto kadastro duomenimis, iki prašymo suteikti valstybės paramą būstui įsigyti padavimo dienos turi daugiau kaip 60 procentų nusidėvėjusį būstą (neatsižvelgiant į jo naudingojo ploto dydį), yra Statybos įstatymo bei kitų teisės aktų nustatyta tvarka parengę šio būsto rekonstravimo projektą, jeigu šis būstas yra deklaruojamas kaip paskolos gavėjo (ir (ar) jo šeimos narių) gyvenamoji vieta ir šie asmenys nuosavybės teise neturi kito būsto. Šiuo atveju parama teikiama būstui rekonstruoti, arba

· turi būstą, nepritaikytą neįgaliųjų, kurių judėjimo funkcija sutrikusi, poreikiams, ir jei tokiems asmenims Neįgaliųjų socialinės integracijos įstatymo nustatyta tvarka nustatytas sunkus ar vidutinis neįgalumo lygis arba jie yra pripažinti nedarbingais (netekusiais 75–100 procentų darbingumo) ar iš dalies darbingais (netekusiais 60–70 procentų darbingumo), arba jie yra sukakę senatvės pensijos amžių ir jiems nustatyta specialiųjų poreikių tenkinimo reikmė, arba šeimos, kuriose yra asmuo, kurio judėjimo funkcija sutrikusi ir kuriam Neįgaliųjų socialinės integracijos įstatymo nustatyta tvarka yra nustatytas sunkus ar vidutinis neįgalumo lygis arba kuris yra pripažintas nedarbingu (netekusiu 75–100 procentų darbingumo) ar iš dalies darbingu (netekusiu 60–70 procentų darbingumo), arba kuris yra sukakęs senatvės pensijos amžių ir jam nustatyta specialiųjų poreikių tenkinimo reikmė. Parama teikiama turimam būstui rekonstruoti, kad turimas būstas Valstybės remiamų būsto kreditų teikimo tvarkos aprašo nustatyta tvarka būtų pritaikytas neįgaliųjų poreikiams.

VALSTYBĖS REMIAMŲ BŪSTO KREDITŲ DYDŽIAI
 Valstybės remiamų būsto kreditų suma neturi būti didesnė kaip:
180 tūkst. litų arba ekvivalentas kita valiuta – asmeniui be šeimos;
            300 tūkst. litų arba ekvivalentas kita valiuta – dviejų ir daugiau asmenų šeimai;

            120 tūkst. litų arba ekvivalentas kita valiuta – būstui rekonstruoti, taip pat būstui pritaikyti neįgaliųjų, nedarbingų ar iš dalies darbingų asmenų poreikiams, neatsižvelgiant į asmens šeiminę sudėtį.   

SUBSIDIJA BŪSTO KREDITO DALIAI PADENGTI
Subsidija būsto kredito daliai apmokėti teikiama šių kreditų gavėjams, jeigu jie gavo valstybės remiamą būsto kreditą iš Kėdainių rajono savivaldybės bankams nustatyto valstybės remiamo būsto kredito limito, atitinkantiems įstatymo sąlygas ir jeigu jie yra:

· buvę našlaičiai ar be tėvų globos likę asmenys ar jų šeimos, iki jiems sukaks 35 metai, šeimos, auginančios tris ar daugiau vaikų (įvaikių), arba asmenys, kuriems Neįgaliųjų socialinės integracijos įstatymo nustatyta tvarka yra nustatytas sunkus ar vidutinis neįgalumo lygis arba kurie yra pripažinti nedarbingais (netekusiais 75–100 procentų darbingumo) ar iš dalies darbingais (netekusiais 60–70 procentų darbingumo), arba kurie yra sukakę senatvės pensijos amžių ir jiems nustatyta specialiųjų poreikių tenkinimo reikmė, arba šeimos, kuriose yra asmuo, kuriam Neįgaliųjų socialinės integracijos įstatymo nustatyta tvarka yra nustatytas sunkus ar vidutinis neįgalumo lygis arba kuris yra pripažintas nedarbingu (netekusiu 75–100 procentų darbingumo) ar iš dalies darbingu (netekusiu 60–70 procentų darbingumo), arba kuris yra sukakęs senatvės pensijos amžių ir jam nustatyta specialiųjų poreikių tenkinimo reikmė, – apmokama 20 procentų suteikto būsto kredito (ar būsto kredito likučio) sumos;

Našlaitis arba be tėvų globos likęs asmuo – asmuo, kurio abu tėvai yra mirę arba turėtas vienintelis iš tėvų yra miręs, arba be tėvų globos (rūpybos) likęs asmuo, kuriam įstatymų nustatyta tvarka yra nustatyta laikinoji ar nuolatinė globa (rūpyba), iki 18 metų.
· jaunos šeimos, auginančios vieną ar du vaikus (įvaikius), ir šeimos, kuriose vienas iš tėvų yra miręs, – apmokama 10 procentų suteikto būsto kredito (ar būsto kredito likučio) sumos.
Jauna šeima – šeima, kurioje kiekvienas iš sutuoktinių yra ne vyresnis kaip 35 metų, taip pat šeima, kurioje motina arba tėvas vieni augina vieną ar daugiau vaikų (įvaikių) ir yra ne vyresni kaip 35 metų.

Šeima – sutuoktiniai, taip pat susituokęs asmuo, su kuriuo teismo sprendimu dėl sutuoktinių gyvenimo skyrium yra likę gyventi jų vaikai, arba vienas iš tėvų, jų vaikai iki 18 metų. Į šeimos sudėtį taip pat įskaitomi nedirbantys asmenys nuo 18 iki 24 metų, kurie mokosi dieninėse bendrojo lavinimo mokyklose ir kitų formaliojo švietimo įstaigų dieniniuose skyriuose (mokiniai ar studentai), taip pat asmenys laikotarpiu nuo dieninių bendrojo lavinimo mokyklų baigimo dienos iki tų pačių metų rugsėjo 1 dienos. 
Tuo atveju, kai kredito gavėjas, kuriam suteikta subsidija būsto kredito daliai apmokėti, gautą valstybės remiamą būsto kreditą grąžina bankui anksčiau kaip per penkerius metus arba už šį kreditą įsigytą būstą per pirmuosius penkerius metus nuo valstybės remiamo būsto kredito suteikimo dienos perleidžia kito asmens nuosavybėn, bankas sutartyje su Vyriausybės įgaliota institucija įstatymų ir kitų teisės aktų nustatyta tvarka iš kredito gavėjo išieško valstybės suteiktą subsidiją ir išieškotą subsidijos sumą perveda į valstybės biudžetą.

Jeigu būsto kredito gavėjas teisę į subsidiją įgijo po to, kai gavo valstybės remiamą būsto kreditą, suteiktą iš bankams pagal savivaldybes nustatyto būsto kredito limito, subsidija apskaičiuojama nuo valstybės remiamo būsto kredito likučio sumos. Kredito gavėjas turi būti įvykdęs visus skolinius įsipareigojimus pagal kreditavimo sutartį iki kreipimosi į banką su prašymu pakeisti kreditavimo sutartį dienos. 
Jeigu valstybės remiamo būsto kredito gavėjas, pasinaudojęs 10 procentų subsidija, įgyja teisę į 20 procentų subsidiją, tai jam suteikiama papildoma šių subsidijų dydžių skirtumo subsidija. Subsidijos suma apskaičiuojama nuo būsto kredito likučio sumos. Kredito gavėjas, norintis pasinaudoti papildoma subsidija, turi būti įvykdęs pagal kreditavimo sutartį prisiimtus skolinius įsipareigojimus tą dieną, kurią kreipiasi į banką su prašymu pakeisti minėtą sutartį.

VALSTYBĖS REMIAMŲ BŪSTO KREDITŲ TEIKIMO TVARKA KĖDAINIŲ RAJONO SAVIVALDYBĖJE

Šeimoms ir asmenims, pageidaujantiems gauti valstybės remiamą būsto kreditą, rekomenduojama pirmiausiai kreiptis į atitinkamą banką ir išsiaiškinti, ar jų gaunamos pajamos atitinka bankų keliamus reikalavimus. 

Jeigu bankas suteikia lėšų kreditui, o šeima ar asmuo turi teisę pasinaudoti valstybės parama pagal Lietuvos Respublikos valstybės paramos būstui įsigyti ar išsinuomoti bei daugiabučiams namams modernizuoti įstatymą, šios šeimos ir asmenys,  deklaravę gyvenamąją vietą Kėdainių rajono savivaldybėje, pateikia  Kėdainių rajono savivaldybės administracijos Socialinės paramos tarnybai (J. Basanavičiaus g. 36,  415 kab., tel. (8 347) 69581) rašytinį prašymą patvirtinti jo teisę į valstybės paramą, nurodant per kurį banką bus įforminamas kreditas. 

Kartu su prašymu pateikiami dokumentai (arba jų notariškai patvirtintos kopijos), patvirtinantys teisę į valstybės paramą įsigyjant būstą:

 Kėdainių rajono savivaldybės administracijos seniūnijos pažyma apie asmens (šeimos atveju - visų šeimos narių) deklaruotą gyvenamąją vietą;

 Registrų centro pažyma apie jo ir jo šeimos narių (įskaitant nepilnamečių šeimos narių) turimas ir turėtas nuosavybės teises į gyvenamąsias patalpas ir žemę, esančias Lietuvos Respublikos teritorijoje  (Knypavos rinka 3);

 pažymos apie asmens (visų šeimos narių) gautas grynąsias metines pajamas per 12 paskutinių mėnesių einančių prieš mėnesį kada teikiamas prašymas ;

 Deklaracija iš Valstybinės mokesčių inspekcijos (Didžioji g. 17, Kėdainiai) apie turimą turtą ir pajams už 12 paskutinių mėnesių einančių prieš mėnesį kada teikiamas prašymas ;

 dokumentai, patvirtinantys neįgalumą, darbingumo lygį, našlaičio ar be tėvų globos (rūpybos) likusio asmens statusą;

 pažyma apie šeimos sudėtį (iš seniūnijos pagal gyvenamąją vietą);

 kiti dokumentai, kurių reikia jo teisei į valstybės paramą patvirtinti (asmens tapatybę patvirtinantis dokumentas, vaiko gimimo liudijimas, santuokos (ištuokos), mirties liudijimas, transporto priemonės registracijos liudijimas, socialinio draudimo pažymėjimas ir kt.).

TAI ŽINOTINA

1. Į asmens (šeimos) grynąsias metines (kalendorinių metų) pajamas įskaitomos pajamos atskaičius pajamų mokestį ir valstybinio socialinio draudimo įmokas. Pajamos turi būti pagrįstos juridinę galią turinčiais dokumentais arba įstatymų nustatyta tvarka įformintais sandoriais.

2. Šeimos pajamos apskaičiuojamos sudėjus visų šeimos narių pajamas. 

3. Nekilnojamojo daikto vertė nustatoma pagal valstybės įmonės Registrų centro išduotame nekilnojamojo daikto nuosavybės dokumente nurodytą vidutinę rinkos vertę. Jeigu nekilnojamojo daikto nuosavybės dokumente vidutinė rinkos vertė nenurodyta arba apskaičiuota daugiau kaip prieš 5 metus, asmuo (šeima) kreipiasi į Registrų centą dėl vidutinės rinkos vertės apskaičiavimo ar jos patikslinimo. 

4. Jeigu valstybės parama suteikiama turimam būstui rekonstruoti ar neįgaliųjų poreikiams pritaikyti, į asmens (šeimos) turtą neįskaitoma rekonstruojamo būsto vertė.

5. Neįskaitoma už valstybės remiamą būsto kreditą įgyto būsto vertė, siekiant nustatyti, ar asmuo (šeima) turi teisę į subsidiją būsto kredito daliai padengti, jeigu asmuo teisę į šią subsidiją įgyja jau gavęs būsto kreditą;

6. Transporto priemonės vertė nustatoma pagal transporto priemonės įsigijimo dokumentuose nurodytą vertę. Senų automobilių, naudojamų ilgiau kaip 7 metus nuo jų pagaminimo, vertė neįskaitoma. 


7. Pinigai bankų sąskaitose neįskaitomi į asmens (šeimos) turtą, jeigu jie buvo įskaityti į asmens (šeimos) grynąsias metines (kalendorinių metų) pajamas, nurodytas Asmens (šeimos) metinių pajamų ir turto deklaracijos 2 punkte.

8. Vertybinių popierių vertė nustatoma pagal jų nominalią vertę, nurodoma jų rūšis, pavadinimas, kiekis, nominali vertė ir įsigijimo data. Jeigu suminė vertybinių popierių vertė mažesnė kaip 2000 litų, jų vertė neįskaitoma.

9. Sukauptos piniginės lėšos įskaitomos, jeigu jų vertė metų pabaigoje visose banko sąskaitose didesnė kaip 4000 litų.  Deklaruojamas pinigines lėšas neprivaloma pagrįsti juridinę galią turinčiais dokumentais, išskyrus lėšas, paskolintas ir laikomas banke ar kredito įstaigoje. Deklaruojant paskolintas lėšas, būtina nurodyti sumą, paskolos sutartį ir pridėti jos nuorašą.

Už deklaracijoje pateiktų duomenų teisingumą įstatymų nustatyta tvarka atsako asmuo, pateikęs deklaraciją. Paaiškėjus, kad valstybės parama pasinaudojo asmuo (šeima), neturėjęs į ją teisės, arba suteiktas kreditas panaudotas ne pagal paskirtį, valstybės suteikta subsidija ir apmokėta draudimo įmoka išieškomos iš gavusio šį būsto kreditą piliečio įstatymų ir kitų teisės aktų nustatyta tvarka

Savivaldybės vykdomoji institucija, gavusi kredito gavėjo prašymą ir jo teisę į valstybės paramą būstui įsigyti patvirtinančius dokumentus, turi ne vėliau kaip per 10 darbo dienų išduoti kredito gavėjui rašytinį patvirtinimą -  pažymą apie teisę į valstybės paramą būstui įsigyti arba motyvuotą rašytinį atsisakymą išduoti tokią pažymą.

 Kredito gavėjas šią pažymą ne vėliau kaip per 15 kalendorinių dienų nuo pažymoje nurodytos datos pateikia būsto kreditą suteikiančiam Bankui kartu su būsto kredito paraiška. Kreditavimo sutartis sudaroma ir pasirašoma Banko nustatyta tvarka.

Būsto kreditas gyvenamajam namui statyti suteikiamas, kai Bankui pateikiamas nustatytąja tvarka suderintas statinio projektas ar kita projektinė dokumentacija (pagal normatyvinių statybos techninių dokumentų reikalavimus), taip pat Registrų centro pažyma apie kredito gavėjo teises į žemės sklypą.

Būsto kreditas turimam būstui rekonstruoti suteikiamas, kai pateikiama Registrų centro pažyma apie būsto nusidėvėjimą ir nustatytąja tvarka parengtas šio būsto rekonstravimo projektas.

Būsto kreditas turimam būstui pritaikyti neįgaliųjų poreikiams suteikiamas, kai pateikiamas nustatytąja tvarka suderintas šio būsto pritaikymo neįgaliųjų poreikiams (rekonstravimo) projektas.
